ขสมก. ยกเลิกการให้บริการเดินรถเฉพาะกิจ รับส่งผู้โดยสาร เส้นทางสถานีกลางกรุงเทพอภิวัฒน์ - สถานีรถไฟกรุงเทพ (หัวลำโพง) ในเส้นทางธรรมดา
นายกิตติกานต์ จอมดวง จารุวรพลกุล ผู้อำนวยการองค์การขนส่งมวลชนกรุงเทพ ชี้แจงการยกเลิกการจัดเดินรถเฉพาะกิจให้บริการเส้นทางสถานีกลางกรุงเทพอภิวัฒน์ ไปยังสถานีรถไฟกรุงเทพ(หัวลำโพง) ในเส้นทางธรรมดา โดยไม่เสียค่าใช้จ่ายตั้งแต่วันที่ 30 เมษายนเป็นต้นไป ว่า เนื่องจากปัจจุบัน ขสมก. ให้บริการเดินรถโดยสารประจำทาง สาย 49 เส้นทางสถานีกลางกรุงเทพอภิวัฒน์ - สถานีรถไฟกรุงเทพ (หัวลำโพง) ที่ให้บริการตามปกติอยู่แล้ว และเพื่อให้การจัดเดินรถ Shuttle Bus สอดคล้องกับเวลาให้บริการของขบวนรถไฟ ขสมก. จึงยกเลิกการจัดเดินรถเฉพาะกิจ (เส้นทางธรรมดา) ที่ให้บริการด้วยรถโดยสารธรรมดาและรถโดยสารปรับอากาศยูโรทู โดยจอดให้บริการ เฉพาะจุดที่กำหนด แต่อย่างไรก็ตาม เพื่อเป็นการอำนวยความสะดวกในการเดินทางให้กับประชาชน รองรับการเปลี่ยนแปลงการเดินรถสถานีต้นทางและปลายทางของการรถไฟฯ ในกลุ่มขบวนรถด่วนพิเศษ ด่วน เร็ว จากสถานีรถไฟกรุงเทพ (หัวลำโพง) ไปที่สถานีกลางกรุงเทพอภิวัฒน์ ขสมก. ยังคงให้บริการรถโดยสารปรับอากาศแบบชานต่ำ เส้นทางด่วน ให้บริการประชาชนโดยไม่เสียค่าใช้จ่ายต่อไป และขอปรับเวลาการให้บริการรถ Shuttle Bus (ขึ้นทางด่วน) เป็นตั้งแต่เวลา 05.00 น.- 21.00 น. (งดให้บริการช่วงเวลา 04.30 น.- 04.45 น. และ 22.00 น.- 23.00 น. ทั้งเที่ยวไปและเที่ยวกลับ ส่วนช่วงเวลาอื่นๆ ยังคงให้บริการตามปกติ ตั้งแต่วันที่ 30 เมษายน 2566 เป็นต้นไป